Det har i år været en anderledes Hellerup-uge i Skagen, for der har været retningslinjer og en coronavirus at tage hensyn til. Men det er gået godt, fortæller politiinspektør.

Hellerup-ugen begynder så småt at lakke mod enden, og i den forbindelse har TV2 Nord taget en snak med politiinspektør Ole Kristensen fra Nordjyllands Politi  for at høre, hvordan den berømte uge 29 indtil nu er forløbet i Skagen. Overordnet er det politiinspektørens indtryk, at ugen er gået godt, og at de mange turister i Skagen har været gode til at overholde Sundhedsstyrelsens retninglinjer. - Jeg synes, det har presset os en lille smule (med de mange mennesker, red.) og vi har været meget til stede. Vi vi tror da også, at det at vi har været der, måske også lige har vækket folk lidt engang imellem – for det er lidt særlige tider, det her, siger han og fortsætter - Det generelle billede er, at det er gået godt og folk er gode til at overholde reglerne og passe på hinanden. Politiet har dæmpet flere fester Udover at være til stedet i Skagen, har det også krævet ressourcer, at dæmpe de mange fester om natten. - Vi har alt mulig forståelse for, at når værtshusene lukker klokken 12, så er man måske ikke lige klar til at gå i seng, men det er der altså nogen, der er. Og det er ikke sikkert, at naboerne i de nærmeste to-tre huse også gerne vil høre det musik, man gerne selv vil høre indtil klokken fire om natten. Der har vi haft nogle udfordringer med , siger han. Heldigvis har de fleste fester været gode til at dæmpe musikken, når politiet har været et smut forbi.